รัฐบาลไทย-ข่าวทำเนียบรัฐบาล-รมว.พม. ลงพื้นที่ จ.นครปฐม ช่วยกลุ่มเปราะบาง 47 คน ลงทะเบียนเข้าถึงสิทธิโครงการเราชนะ ก่อนหมดเขต 9 เม.ย. นี้
วันศุกร์ที่ 2 เมษายน 2564
รมว.พม. ลงพื้นที่ จ.นครปฐม ช่วยกลุ่มเปราะบาง 47 คน ลงทะเบียนเข้าถึงสิทธิโครงการเราชนะ ก่อนหมดเขต 9 เม.ย. นี้
รมว.พม. ลงพื้นที่ จ.นครปฐม ช่วยกลุ่มเปราะบาง 47 คน ลงทะเบียนเข้าถึงสิทธิโครงการเราชนะ ก่อนหมดเขต 9 เม.ย. นี้
วันนี้ (2 เม.ย. 64) เวลา 09.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยคณะผู้บริหาร ลงพื้นที่จังหวัดนครปฐม เพื่อติดตามและตรวจเยี่ยมการอํานวยความสะดวกในการลงทะเบียนโครงการเราชนะ ให้กับผู้สูงอายุ จํานวน 47 ราย ซึ่งเป็นกลุ่มเปราะบางที่ไม่สามารถเดินทางไปลงทะเบียนได้ ประกอบด้วย 1) ผู้สูงอายุพิการจํานวน 1 ราย ป่วยติดเตียงช่วยเหลือตนเองไม่ได้ ในพื้นที่ตําบลห้วยจรเข้ อําเภอเมืองนครปฐม 2) ผู้สูงอายุ จํานวน 44 ราย ณ สถานสงเคราะห์คนชรานครปฐม ตําบลสนามจันทร์ อําเภอเมืองนครปฐม และ 3) ผู้สูงอายุพิการ จํานวน 2 ราย ไม่สามารถเดินได้ ในพื้นที่ตําบลโพรงมะเดื่อ อําเภอเมืองนครปฐม
นายจุติ กล่าวว่า ตามที่รัฐบาลได้มีการขยายระยะเวลาลงทะเบียน โครงการเราชนะ จนถึงวันที่ 9 เมษายน 2564 สําหรับประชาชนกลุ่มผู้ที่ต้องการความช่วยเหลือเป็นพิเศษ หรือกลุ่มเปราะบาง ได้แก่ ผู้สูงอายุ คนพิการ ทุพพลภาพ ผู้ป่วยติดเตียง ที่ไม่สามารถเดินทางออกจากที่พักอาศัยได้และจําเป็นต้องได้รับความช่วยเหลือจากหน่วยรับลงทะเบียนเคลื่อนที่นั้น วันนี้ตนพร้อมด้วยคณะผู้บริหาร ได้ลงพื้นที่จังหวัดนครปฐม เพื่อติดตามและตรวจเยี่ยมการอํานวยความสะดวกในการรับลงทะเบียนโครงการเราชนะให้กับกลุ่มผู้สูงอายุซึ่งเป็นกลุ่มเปราะบาง โดยมีทีม One Home พม. จังหวัดนครปฐม เจ้าหน้าที่ท้องถิ่น และเจ้าหน้าที่ธนาคารกรุงไทย รวมทั้ง อาสาสมัครพัฒนาสังคมและความมั่นคงของมนุษย์ (อพม.) ลงพื้นที่อํานวยความสะดวก โดยได้เดินทางไปยังบ้านหญิงชราพิการ อายุ 68 ปี ที่ป่วยติดเตียง ไม่สามารถช่วยเหลือตนเองได้ และได้รับเบี้ยยังชีพผู้สูงอายุเดือนละ 600 บาท ในพื้นที่ตําบลห้วยจรเข้ โดยกระทรวง พม. ได้มอบเครื่องอุปโภคบริโภคที่จําเป็นและบัตรประจําตัวคนพิการ เพื่อขอรับสิทธิสวัสดิการต่างๆ จากรัฐต่อไป จากนั้นเดินทางไปยังห้องเช่าของหญิงชราสองพี่น้อง อายุ 72 ปี และ 68 ปี ในพื้นที่ตําบลโพรงมะเดื่อ ซึ่งทั้งคู่พิการไม่สามารถเดินได้ ต้องอาศัยการนั่งถัดตัวเองไปกับพื้นบ้าน ครอบครัวมีฐานะยากจน ไม่สามารถประกอบอาชีพได้ มีรายได้จากเบี้ยยังชีพผู้สูงอายุ ทําให้ไม่มีเงินเพียงพอในการจ่ายค่าเช่าห้อง และใช้จ่ายประจําวัน โดยกระทรวง พม. ได้มอบบัตรประจําตัวคนพิการ เพื่อขอรับสิทธิสวัสดิการต่างๆ จากรัฐต่อไป พร้อมทั้งมอบเงินสงเคราะห์กรณีฉุกเฉิน เงินสงเคราะห์ผู้มีรายได้น้อย และเครื่องอุปโภคบริโภคที่จําเป็น รวมทั้งประสานส่งต่อเข้ารับการอุปการะในศูนย์พัฒนาการจัดสวัสดิการสังคมผู้สูงอายุจังหวัดปทุมธานี สังกัดกรมกิจการผู้สูงอายุ (ผส.) ต่อไป
นายจุติ กล่าวเพิ่มเติมว่า การเดินทางลงพื้นที่ในวันนี้ เป็นการมาเยี่ยมประชาชน โดยเฉพาะอย่างยิ่งผู้สูงอายุ โดยเป็นตัวแทนของรัฐบาล เพราะว่าโครงการเราชนะ เป็นโครงการดีๆ ที่ทําให้พี่น้องประชาชนสามารถเข้าถึงสวัสดิการต่างๆ ซึ่งเหลือเวลาอีกไม่มาก โดยตนได้ให้นโยบายกับพัฒนาสังคมและความมั่นคงของมนุษย์ (พมจ.) ทุกจังหวัด พร้อมกับธนาคารกรุงไทย องค์กรปกครองส่วนท้องถิ่น และจังหวัดว่า ให้ลงพื้นที่เข้าไปหาผู้ที่ต้องการและมีสิทธิที่จะได้รับสิทธิสวัสดิการของโครงการเราชนะ และตรวจสอบด้วยว่าการดําเนินงานมีผลลัพธ์เป็นอย่างไร ซึ่งตนรู้สึกดีใจที่จังหวัดนครปฐมสามารถเข้าถึงผู้ที่พิการ ผู้สูงอายุ ที่ไม่มีโอกาสเดินทางไปลงทะเบียนได้ด้วยตนเอง จํานวนกว่า 700 ราย โดยกระทรวง พม. จะดูแลประชาชนอย่างเต็มที่ และจะทํา 7 วันที่เหลืออย่างเต็มที่ เพื่อให้สามารถเข้าถึงสวัสดิการแห่งรัฐให้ได้มากที่สุด และวันนี้ กระทรวง พม. ยังได้ทําเรื่องสมุดพกครอบครัวเพื่อแก้ไขปัญหาความยากจนของกลุ่มเปราะบาง และให้สามารถพึ่งพาตนเองได้ ตามนโยบายของรัฐบาล ภายใต้ความร่วมมือการบูรณาการ 12 กระทรวง 1 หน่วยงาน ทั้งนี้ เมื่อกลุ่มเปราะบางเข้าถึงสวัสดิการแห่งรัฐแล้ว เราจะสามารถเข้าถึงปัญหาและดําเนินการช่วยเหลือได้ต่อไป โดยมีเป้าหมายการทํางานให้จํานวนครัวเรือนกลุ่มเปราะบางลดลงในทุกปี